பா.ஜ.க மாநில நிர்வாகி ஒருவரிடம் பேசினோம். " தமிழகத்தில் ஆளும்கட்சிக்கு எதிராக அதிரடி நடவடிக்கைகளை எடுத்ததில் அருண் ஜெட்லிக்கு மிகப் பெரிய பங்கு உண்டு. சேகர் ரெட்டி ரெய்டு முதல் ஆளும்கட்சியின் முக்கிய கஜானாவை நெருங்கியது வரையில் அவருடைய பங்களிப்புதான் அதிகம். இதன் விளைவாகவே அ.தி.மு.க-வின் இரண்டு அணிகளும் பா.ஜ.க-வின் பேச்சுக்குக் கட்டுப்பட்டன. தினகரனும் தனிமைப்படுத்தப்பட்டார். ஆனால், தமிழக சூழலை பா.ஜ.க நிர்வாகிகள் பயன்படுத்திக் கொள்ளவில்லை என்ற கோபம் அகில இந்திய தலைமைக்கு உள்ளது. இதுகுறித்து தமிழிசையிடம் பேசிய அருண் ஜெட்லி, ' உ.பி-யில் அனுபிரியா படேல் செயல்பட்டதைப் போல நீங்கள் செயல்படவில்லை. முலாயம் சிங்குக்கு எதிராக கடுமையான பிரசாரத்தில் அனுபிரியா ஈடுபட்டார். இத்தனைக்கும் அவர் நமது கூட்டணிக் கட்சியைச் (அப்னா தள் கட்சி) சேர்ந்தவர். ' மண்டல் கமிஷனின் பயன் உ.பி-யில் குறிப்பிட்ட சாதிக்கு மட்டும்தான் பயன் அளித்துள்ளது. இதர பிற்படுத்தப்பட்டவர்களுக்கு எந்தப் பயனும் இல்லை. முலாயம் குடும்பத்தில் உள்ள ஐந்து பேர் எம்.பி-க்களாகவும் இதர அரசுப் பதவிகளிலும் உள்ளனர். அவருடைய சமூகத்தினர் மட்டுமே அதிகளவில் அமைச்சர்களாக உள்ளனர். மற்ற சமூகங்களுக்கு எந்தவித முக்கியத்துவமும் அளிக்கப்படவில்லை. இப்படியே போனால், முலாயம் சிங்கால் மற்ற சமூகங்களுக்கு நல்லது நடக்கப் போவதில்லை. மோடி வந்தால்தான் சரியாகும்' எனப் பிரசாரம் செய்தார். அவரது பிரசாரம் நமது வெற்றிக்குக் கை கொடுத்தது.